CELEX: 62015TN0759
Language: sk
Date: 2015-12-29 00:00:00
Title: Vec T-759/15: Žaloba podaná 29. decembra 2015 – Fiat Chrysler Finance Europe/Komisia

15.2.2016   
            
            
               SK
            
            
               Úradný vestník Európskej únie
            
            
               C 59/49
            
         Žaloba podaná 29. decembra 2015 – Fiat Chrysler Finance Europe/Komisia
   (Vec T-759/15)
   (2016/C 059/57)
   Jazyk konania: angličtina
   
      Účastníci konania
   
   
      Žalobkyňa: Fiat Chrysler Finance Europe (FCFE) (Luxemburg, Luxembursko) (v zastúpení: J. Rodriguez, solicitor, M. Engel a G. Maisto, advokáti)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               vyhlásil žalobu o neplatnosť za prípustnú,
            
         
               —
            
            
               zrušil články 1 až 4 rozhodnutia Európskej komisie z 21. októbra 2015 určeného Luxemburskému veľkovojvodstvu vo veci SA.38375 (2014/C ex 2014 NN)
            
         
      Dôvody a hlavné tvrdenia
   
   Na podporu svojej žaloby žalobkyňa uvádza štyri žalobné dôvody.
   
               1.
            
            
               Prvý žalobný dôvod založený na porušení článku 107 ZFEÚ v rozsahu, v akom Komisia v napadnutom rozhodnutí nesprávne uplatnila pojem „selektívna výhoda“ a nepreukázala, že APP [predbežná cenová dohoda] môže narušiť hospodársku súťaž.
            
         
               2.
            
            
               Druhý žalobný dôvod založený na porušení článku 296 ods. 2 ZFEÚ a povinnosti odôvodnenia v rozsahu, v akom Komisia v napadnutom rozhodnutí nevysvetlila, ako z práva Únie vyvodila zásadu trhového odstupu alebo čo táto zásada vôbec znamená, a v akom len povrchne opísala účinok predbežnej cenovej dohody na hospodársku súťaž.
            
         
               3.
            
            
               Tretí žalobný dôvod založený na porušení zásady právnej istoty v rozsahu, v akom nová definície zásady trhového odstupu vytvorená Komisiou v napadnutom rozhodnutí vytvára úplnú neistotu a zmätok, pokiaľ ide o podmienky, za ktorých môže predbežná cenová dohoda alebo akákoľvek cenová analýza narušiť pravidlá EÚ o štátnej pomoci.
            
         
               4.
            
            
               Štvrtý žalobný dôvod založený na porušení zásady ochrany legitímnej dôvery v rozsahu, v akom Komisia vytvorila legitímnu dôveru, že na účely štátnej pomoci posudzuje predbežné cenové dohody s ohľadom na usmernenia OECD, pričom jej náhly odklon od tejto praxe porušil uvedenú zásadu.